Kommer oor Covid-19-verspreiding soos verkeer toeneem | Netwerk24
Deur Warda Meyer 10 Januarie 2021 20:50
Bonginkosi Madikizela, Wes-Kaapse LUR van vervoer (regs), saam met 'n verkeersbeampte by 'n padblokkade.Foto: Verskaf
Met Covid-19-infeksies wat steeds oor die hele land styg, heers groot kommer dat motoriste wat tussen provinsies reis die virus verder mag versprei.
Verkeer op Wes-Kaapse paaie het die naweek drasties toegeneem namate vakansiegangers huiswaarts keer ná die Desembervakansie.
Mark van der Heever, Wes-Kaapse gesondheidswoordvoerder, het gesê dat dit amper onmoontlik is om vakansiegangers wat van een provinsie na 'n ander reis te keur vir Covid-infeksies.
"Ons kan slegs opvolg met mense wat aan die virus blootgestel is, deur ons noukeurige kontakopsporing. As iemand in 'n bus, taxi of saam met ander mense in 'n motor reis, siek is en met Covid-19 besmet is, sal ons kontakopsporingspanne die name en kontakbesonderhede van diegene wat in noue kontak met die persoon was, opvolg en opspoor,' het Van der Heever gesê.
Verkeersbeamptes gaan die besonderhede van motoriste na in 'n padblokkade. Foto: Verskaf
Die Wes-Kaapse LUR van vervoer, Bonginkosi Madikizela, het intussen vakansiegangers versoek om versigtig te bestuur.
"Ons toets nie passasiers vir Covid-19 nie maar ons maak wel seker dat mense in openbare vervoer hul maskers dra en ontsmet. Ons hou ook dop of voertuie oorlaai is en ons monitor die beweging van voertuie deur middel van ons kameras."
Volgens die LUR is daar steeds 'n aansienlike toename in Covid-infeksies, wat verdere kommer veroorsaak.
"Ek doen 'n beroep op alle bestuurders en passasiers om ten alle tye die goue reëls van handhigiëne toe te pas en
groot saamtrekke, beperkte ruimtes en noue kontak te vermy. Almal wat openbare vervoer gebruik, moet asseblief hul gesigsmaskers dra en te alle tye sorg vir goeie ventilasie."